Zagreb, 18. svibnja 2018.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Zlatka Sinkovića, zamjenika općinskog načelnika Općine Đurđ,** pokrenutom Odlukom Povjerenstva broj: 711-I-401-P-17/18-08-8 od 21. ožujka 2018.g.,na 11. sjednici, održanoj 18. svibnja 2018. g., donosi sljedeću

**ODLUKU**

1. **Istovremenim obnašanjem dužnosti zamjenika općinskog načelnika Općine Sveti Đurđ te obavljanjem poslova upravljanja u PROIZVODNO TRGOVAČKOM OBRTU „TERA-S“ – Zlatko Sinković i Klaudia Sinković, Sveti Đurđ, Lovački put 1, u razdoblju od stupanja na dužnost 27. svibnja 2013. g. do 30. travnja 2018. g. dužnosnik Zlatko Sinković počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Zlatku Sinkoviću izriče se sankcija iz članka 42. stavka 1. podstavka 1. ZSSI-a, opomena.**

**Obrazloženje**

Povjerenstvo je na 2. sjednici, održanoj 21. ožujka 2018.g. pokrenulo postupak za odlučivanje o sukobu interesa protiv dužnosnika Zlatka Sinkovića, zamjenika općinskog načelnika Općine Đurđ, zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja proizvodno-trgovačkim obrtom „TERRA-S“, u vlasništvu dužnosnika i njegove supruge te obavljanja poslova upravljanja navedenim poslovnim subjektom u razdoblju od 12 mjeseci nakon prestanka obnašanja dužnosti.

Na odluku o pokretanju postupka dužnosnik Zlatko Sinković je u zakonom propisanom roku dostavio pisano očitovanje koje je zaprimljeno 27. prosinca 2017.g. U očitovanju dužnosnik navodi da je u svrhu otklanjanja mogućeg sukoba interesa od Povjerenstva zatražio mišljenje te da je u mišljenju Povjerenstva navedeno kako poslovi upravljanja u obrtu mogu biti preneseni i na osobu koja je s dužnosnikom povezana osoba te da je ugovorom o ortakluku poslove upravljanja navedenim obrtom prenio na bračnog druga. Dužnosnik u očitovanju dalje navodi da nakon sklapanja ugovora o ortakluku u obrtu obavlja poslove obrade poljoprivrednog zemljišta (oranje, rotiranje, prskanje, žetva).

Na zahtjev Povjerenstva dužnosnik je dostavio ugovor o ortakluku, sklopljen između dužnosnika i Klaudije Sinković, bračnog druga dužnosnika, 16. listopada 2013. g. Navedenu ispravu ovjerio je javni bilježnik Kruno Radašić iz Ludbrega pod brojem OV-6352/13.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da je Zlatko Sinković stupio na dužnost zamjenika općinskog načelnika Općine Sveti Đurđ 27. svibnja 2013. g. te da je dužnost obnašao do 30. travnja 2017. g. kada je na navedenu dužnost podnio ostavku, stoga je povodom obnašanja dužnosti zamjenika općinskog načelnika Općine Sveti Đurđ bio obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova, niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 4. ZSSI-a propisano je da se poslovnim subjektom u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Stoga upravljanje obrtom predstavlja obavljanje poslova upravljanja u poslovnom subjektu.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost, dužnosnik dužan urediti svoje privatne poslove kako bi se spriječio predvidljivi sukob interesa.

Člankom 28. Zakona o obrtu („Narodne novine“, broj: 143/13.) propisano je da obrtnik može obrt voditi sam ili putem poslovođe, koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika. Člankom 29. Zakona o obrtu propisano je da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Uvidom u izvadak iz Obrtnog registra Ureda državne uprave u Varaždinskoj županiji utvrđeno je da je pod matičnim brojem subjekta 97143502 upisan PROIZVODNO TRGOVAČKI OBRT „TERRA-S“ - Zlatko Sinković i Klaudia Sinković, Sveti Đurđ, Lovački put 1. Iz podataka upisanih u Obrtnom registru utvrđeno je da je isti osnovan 15. ožujka 2010.g., a registriranu djelatnost je počeo obavljati 1. travnja 2010.g. Dana 17. listopada 2013.g. u Obrtni registar upisano je pristupanje ortaka Klaudije Sinković na temelju Ugovora o ortakluku. U obrtnom registru nije evidentirano da je upravljanje obrtom preneseno na poslovođu.

Usporedbom OIB-a dužnosnika Zlatka Sinkovića navedenog u Obrtnom registru i OIB-a dužnosnika Zlatka Sinkovića navedenog u izvješćima o imovinskom stanju podnesenim Povjerenstvu, utvrđeno je da je riječ o istoj osobi.

 Na zahtjev Povjerenstva Općina Sveti Đurđ dostavila je očitovanje od 12. ožujka 2018.g. u kojem se navodi da Općina Sveti Đurđ u razdoblju u kojem je dužnosnik Zlatko Sinković obnašao dužnost općinskog načelnika navedene Općine nije stupala u poslovne odnose s PROIZVODNO TRGOVAČKIM OBRTOM „TERRA-S“.

 U točki I. gore navedenog ugovora o ortakluku, sklopljenog između dužnosnika Zlatka Sinkovića i Klaudije Sinković, bračnog druga dužnosnika, navedeno je da svaki od ugovaratelja može poslove, vezane uz obavljanje Zajedničkog obrta, obavljati pojedinačno. Iznimka od gore navedene odredbe o mogućnosti da oba ortaka upravljaju obrtom je navedena u točki II. Ugovora, u kojoj je navedeno da je bračni drug dužnosnika odgovorna osoba u pogledu primanja u radni odnos i otpuštanju radnika. Iz točke I. ugovora o ortakluku proizlazi da dužnosnik i nakon sklapanja ugovora o ortakluku može obavljati poslove upravljanja u navedenom obrtu.

 Dužnosnik je osobno pristupio 11. sjednici Povjerenstva te je u bitnom izjavio kako u navedenom obrtu obavlja poslove obrade poljoprivrednog zemljišta (oranje, rotiranje, prskanje, žetva), dok bračni drug donosi odluke koje se odnose na odabir vrste kultura i površinu na kojoj će se uzgajati te na zastupanje obrta pred drugim tijelima. Dužnosnik navodi da je njegov bračni drug donio odluku da se u obrtu neće zapošljavati poslovođa, s obzirom da prema ugovoru o ortakluku ima pravo odlučivati o zapošljavanju u obrtu.

Slijedom navedenog, na temelju prikupljenih podataka i dokumentacije utvrđeno je da je dužnosnik Zlatko Sinković, istovremeno uz obnašanje dužnosti zamjenika općinskog načelnika Općine Sveti Đurđ, obavljao i poslove upravljanja u PROIZVODNO TRGOVAČKOM OBRTU „TERA-S“ – Zlatko Sinković i Klaudia Sinković, Sveti Đurđ, Lovački put 1 te u odnosu na navedeni poslovni subjekt nije ispunio obvezu prijenosa prava upravljanja na poslovođu, i to u razdoblju od stupanja na navedenu dužnost 27. svibnja 2013.g. do 30. travnja 2017.g., odnosno do dana podnošenja ostavke na navedenu dužnost, čime je dužnosnik počinio povredu članka 14. stavka 1. ZSSI-a, kao i od 1. svibnja 2017. g. do 30. travnja 2018. g. odnosno u roku od jedne godine od prestanka obnašanja navedene dužnosti, čime je dužnosnik počinio povredu članka 14. stavka 1. ZSSI-a u vezi s člankom 20. stavkom 3. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima je i povreda odredbi članaka 14. ZSSI-a.

 Člankom 43. ZSSI-a propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Uzimajući u obzir činjenicu da je dužnosnik poduzeo radnje koje se odnose na upravljanje poslovnom subjektom u vlasništvu dužnosnika sukladno danom mišljenju Povjerenstva, premda istima nije u potpunosti ispunio svoje obveze utvrđene člankom 14. stavkom 1. ZSSI-a, te uzimajući obzir navode dužnosnika o sadržaju poslova koje obavlja nakon sklapanja ugovora o ortakluku, Povjerenstvo je utvrdilo da se prema postupanju dužnosnika i prouzročenoj posljedici radi o očito lakom obliku kršenja odredbi ZSSI-a, u smislu članka 43. ZSSI-a.

Slijedom svega navedenog, donesena je odluka kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Zlatko Sinković, elektronička dostava
2. Objava na internetskoj stranici Povjerenstva
3. Pismohrana